《次韵方仲运使兄游允仲花园即事 其二》
宋代·张扩

新蔬无价手自撷，浊酒有功面微赪。似闻野烧出奇观，风中烈焰若化城。

须臾变灭了无迹，何独世事遭纷更。逢场作戏达者事，感物入咏诗人情。

来篇况是冰雪语，三复使人毛骨轻。欲续短章却袖手，偏师莫犯细柳营。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。